### NN 74/2017 (28.7.2017.), Odluka o općinskim porezima Općine Lasinja

Općina Lasinja

1829

Na temelju članka 20. i 42. Zakona o lokalnim porezima (»Narodne novine« br. 115/16) i članka 18. Statuta Općine Lasinja (Glasnik Karlovačke županije br. 06/13 i Glasnik Općine Lasinja br. 1/13), Općinsko vijeće Općine Lasinja, na 2. sjednici održanoj
 30. lipnja 2017. godine, donijelo je

ODLUKU

O OPĆINSKIM POREZIMA OPĆINE LASINJA

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Općini Lasinja, stope i visine poreza te način obračuna i plaćanja u skladu sa Zakonom o lokalnim porezima.

Članak 2.

Općinski porezi plaćaju na području Općine Lasinja, sukladno odredbama Zakona o lokalnim porezima (u daljnjem tekstu: Zakon), odredbama drugih propisa kao i odredbama ove Odluke.

Područje Općine Lasinja obuhvaća naselje Lasinja, Crna Draga, Novo Selo Lasinjsko, Desni Štefanki, Desno Sredičko, Banski Kovačevac, Prkos Lasinjski i Sjeničak Lasinjski.

II. VRSTE POREZA

Članak 3.

Općinski porezi Općine Lasinja su:

1. prirez porezu na dohodak,

2. porez na potrošnju,

3. porez na kuće za odmor,

4. porez na nekretnine.

1. Prirez porezu na dohodak

Članak 4.

Prirez porezu na dohodak plaćaju obveznici poreza na dohodak s područja Općine Lasinja sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Prirez porezu na dohodak plaća se po stopi od 10% od utvrđene osnovice iz stavka 3. ovoga članka.

Osnovica prireza porezu na dohodak je porez na dohodak utvrđen sukladno odredbama Zakona o porezu na dohodak i Pravilnika o porezu na dohodak.

2. Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Lasinja.

Članak 6.

Obveznici poreza na potrošnju su pravne i fizičke osobe koje pružaju ugostiteljske usluge na području Općine Lasinja.

Članak 7.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% od utvrđene osnovice.

Članak 8.

Obračunsko razdoblje poreza na potrošnju je od prvog do posljednjeg dana u mjesecu.

Porez na potrošnju iskazuje se na obrascu PP-MI-PO i predaje do 20. dana u mjesecu za prethodni mjesec.

Utvrđena obveza poreza na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

3. Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Lasinja.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 10.

Porez na kuće za odmor plaća se po četvornom metru korisne površine kuće za odmor.

Porez na kuće za odmor plaća se u visini od 10,00 kuna godišnje po jednom četvornom metru korisne površine kuće za odmor.

Članak 11.

Porez na kuće za odmor ne plaća se za kuće za odmor koje se ne mogu koristiti zbog prirodnih nepogoda (poplava, požar, potres) te starosti i trošnosti.

Članak 12.

Obveznici poreza na kuću za odmor dužni su Poreznoj upravi dostaviti podatke o kućama za odmor, koji se odnose na mjesto gdje se objekti nalaze, korisnu površinu istih, kao i druge podatke potrebne za utvrđivanje navedenog poreza, najkasnije do 31. ožujka godine za koju se utvrđuje porez.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

4. Porez na nekretnine

Članak 13.

Posebnom odlukom Općinskog vijeća Općine Lasinja utvrditi će se sva pitanja vezana za utvrđivanje i naplatu poreza na nekretnine, sukladno odredbama Zakona o lokalnim porezima, a ista odluka će se donijeti do 30. studenoga 2017. godine.

III. ZAJEDNIČKE ODREDBE

Članak 14.

Općina Lasinja poslove utvrđivanja, evidentiranja, nadzora, naplate i ovrhe radi naplate poreza na potrošnju i poreza na kuće za odmor u cijelosti prenosi na Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% ukupno naplaćenih prihoda.

Članak 15.

Utvrđivanje, evidentiranje, nadzor, naplatu i ovrhu radi naplate poreza na nekretnine obavljat će Općina Lasinja.

Članak 16.

Ovlašćuje se nadležna organizacija platnog prometa zadužena za naplatu javnih prihoda (FINA) da Poreznoj upravi obračuna i uplati u Državni proračun do zadnjeg dana u mjesecu za protekli mjesec naknadu iz članka 14. stavak 2. ove Odluke.

Članak 17.

Porezna uprava, dužna je do 15. u mjesecu, za prethodni mjesec, Općini Lasinja dostavljati zbirna izvješća o utvrđenim i naplaćenim porezima navedenima u članku 14. stavak 1. ove Odluke.

IV. PRIJELAZNE I ZAVRŠNE ODREDBE

Članak 18.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 19.

Postupci utvrđivanja poreza na kuće za odmor započeti po Zakonu o lokalnim porezima (»Narodne novine« br. 115/16) i ovoj Odluci, a koji nisu dovršeni do 1. siječnja 2018. dovršit će se po odredbama Zakona o lokalnim porezima i ove Odluke o općinskim porezima Općine Lasinja.

Članak 20.

Na sva ostala pitanja koja nisu uređena ovom Odlukom, primjenjuju se odredbe Zakona o lokalnim porezima te zakonski i podzakonski propisi koji se odnose na predmetno područje.

Članak 21.

Odredbe članka 9. – 12. ove Odluke prestaju važiti 1. siječnja 2018. godine.

Članak 22.

Danom stupanja na snagu ove Odluke prestaje važiti Odluka o općinskim porezima (Glasnik Općine Lasinja br. 3/2014).

Članak 23.

Ova Odluka stupa na snagu osmog dana od dana objave u Glasniku Općine Lasinja, osim odredbi o prirezu poreza na dohodak koje stupaju na snagu prvog dana u mjesecu nakon objave u »Narodnim novinama«.

Članak 24.

Ova Odluka objavit će se u »Narodnim novinama« i Glasniku Općine Lasinja.

Klasa: 021-05/17-02/10

Urbroj: 2133/19-02-17-1

Lasinja, 30. lipnja 2017.

Predsjednik Općinskog vijeća
 Mirko Jušinski, v. r.